CELEX: 22022A0323(01)
Language: sl
Date: 2021-10-12 00:00:00
Title: Sporazum med Evropsko unijo in Evropsko skupnostjo za atomsko energijo na eni strani ter Ukrajino na drugi strani o sodelovanju Ukrajine v okvirnem programu za raziskave in inovacije Obzorje Evropa ter programu za raziskave in usposabljanje Evropske skupnosti za atomsko energijo (2021–2025), ki dopolnjuje okvirni program za raziskave in inovacije Obzorje Evropa

23.3.2022   
               
               
                  SL
               
               
                  Uradni list Evropske unije
               
               
                  L 95/1
               
            
         SPORAZUM
         med Evropsko unijo in Evropsko skupnostjo za atomsko energijo na eni strani ter Ukrajino na drugi strani o sodelovanju Ukrajine v okvirnem programu za raziskave in inovacije Obzorje Evropa ter programu za raziskave in usposabljanje Evropske skupnosti za atomsko energijo (2021–2025), ki dopolnjuje okvirni program za raziskave in inovacije Obzorje Evropa
         
            
         Evropska komisija (v nadaljnjem besedilu: Komisija) v imenu Evropske unije in Evropske skupnosti za atomsko energijo (v nadaljnjem besedilu: Euratom)
         na eni strani
         ter
         Ukrajina (v nadaljnjem besedilu: Ukrajina)
         na drugi strani,
         v nadaljnjem besedilu: pogodbenici, STA SE –
         KER Sporazum o pridružitvi med Evropsko unijo in njenimi državami članicami na eni strani ter Ukrajino na drugi strani (1) (v nadaljnjem besedilu: Sporazum o pridružitvi) določa, da pogodbenici razvijata in krepita svoje znanstveno in tehnološko sodelovanje, da bi prispevali k samemu znanstvenemu razvoju in okrepili svoj znanstveni potencial s prispevanjem k reševanju nacionalne in globalne problematike;
         KER Sporazum o pridružitvi izrecno predvideva spodbujanje civilnih znanstvenih raziskav na področju jedrske varnosti in zaščite, vključno s skupnimi raziskovalnimi in razvojnimi dejavnostmi ter usposabljanjem in mobilnostjo znanstvenikov, in določa, da bi moralo sodelovanje v civilnem jedrskem sektorju potekati z izvajanjem posebnih sporazumov na tem področju;
         KER Protokol III k Sporazumu o pridružitvi določa, da se posebni pogoji glede sodelovanja Ukrajine v vsakem programu posebej, zlasti finančni prispevek, ki ga je treba plačati, ter postopki poročanja in ocenjevanja, določijo v memorandumu o soglasju med Komisijo in pristojnimi organi Ukrajine na podlagi meril, določenih v zadevnih programih (2);
         KER je bil okvirni program Evropske unije za raziskave in inovacije Obzorje Evropa (v nadaljnjem besedilu: program Obzorje Evropa) vzpostavljen z Uredbo (EU) 2021/695 Evropskega parlamenta in Sveta (3);
         KER je bil program za raziskave in usposabljanje Evropske skupnosti za atomsko energijo (2021–2025), ki dopolnjuje okvirni program za raziskave in inovacije Obzorje Evropa (v nadaljnjem besedilu: program Euratoma), vzpostavljen z Uredbo Sveta (Euratom) 2021/765 (4);
         OB UPOŠTEVANJU prizadevanj Evropske unije, da bi prevzela vodilno vlogo in se povezala z mednarodnimi partnerji, da bi skupaj obravnavali globalne izzive v skladu z akcijskim načrtom za ljudi, planet in blaginjo iz agende Združenih narodov z naslovom „Spreminjamo naš svet: agenda za trajnostni razvoj do leta 2030“, ter ob priznavanju, da so raziskave in inovacije ključni dejavniki ter nujna orodja za trajnostno rast na podlagi inovacij, gospodarsko konkurenčnost in privlačnost;
         OB PREPOZNAVANJU splošnih načel iz Uredbe (EU) 2021/695 in Uredbe (Euratom) 2021/765;
         KER je splošni cilj programa Euratoma nadaljevati dejavnosti jedrskih raziskav in usposabljanja s poudarkom na stalnem izboljševanju jedrske varnosti in zaščite ter zaščite pred sevanjem ter dopolniti doseganje ciljev programa Obzorje Evropa, med drugim v okviru energetskega prehoda;
         OB PRIZNAVANJU ciljev prenovljenega evropskega raziskovalnega prostora za oblikovanje skupnega znanstvenega in tehnološkega prostora, ustvarjanje enotnega trga za raziskave in inovacije, podpiranje in lajšanje sodelovanja med univerzami ter izmenjavo dobrih praks in privlačnih raziskovalnih poklicnih poti, lajšanje čezmejne in medsektorske mobilnosti raziskovalcev, spodbujanje prostega pretoka znanstvenega znanja in inovacij, spodbujanje spoštovanja akademske svobode in svobode znanstvenega raziskovanja, podpiranje znanstveno-izobraževalnih in komunikacijskih dejavnosti ter spodbujanje konkurenčnosti in privlačnosti sodelujočih gospodarstev ter tega, da so pridružene države ključne partnerice v tem prizadevanju;
         S POUDARKOM NA vlogi evropskih partnerstev, ki obravnavajo nekatere najbolj pereče evropske izzive s pomočjo usklajenih raziskovalnih in inovacijskih pobud, ki pomembno prispevajo k prednostnim nalogam Evropske unije in Euratoma na področju raziskav in inovacij, za katere sta potrebni kritična masa in dolgoročna vizija, ter pomenu sodelovanja pridruženih držav v navedenih partnerstvih;
         OB PRIZADEVANJU za vzpostavitev obojestransko koristnih pogojev, ki bi omogočali ustvarjanje dostojnih delovnih mest, krepitev in podporo inovacijskih ekosistemov pogodbenic z zagotavljanjem pomoči podjetjem pri inovacijah in širitvi na trgih pogodbenic ter lajšanje sprejemanja in uvajanja inovacij ter dostopa do njih, vključno z dejavnostmi za krepitev zmogljivosti;
         OB PRIZNAVANJU, da bi moralo vzajemno sodelovanje pogodbenic v raziskovalnih in inovacijskih programih druge pogodbenice zagotavljati vzajemne koristi, ob upoštevanju, da si pogodbenici pridržujeta pravico do omejitve ali pogojevanja sodelovanja v svojih raziskovalnih in inovacijskih programih, zlasti za ukrepe, povezane z njunimi strateškimi sredstvi, interesi, avtonomijo ali varnostjo;
         OB UPOŠTEVANJU skupnih ciljev, vrednot in tesnih povezav pogodbenic na področju raziskav in inovacij, tudi v jedrskem sektorju, ki so bili določeni v preteklosti na podlagi sporazumov o sodelovanju Ukrajine v programu Obzorje 2020 ter programu Euratoma za raziskave in usposabljanje (2014–2018) in nasledniku tega programa, ter številnih drugih mednarodnih sporazumov, ki podpirajo odnose med pogodbenicama (5), in ob priznavanju skupne želje pogodbenic po nadaljnjem razvoju, krepitvi, spodbujanju in razširitvi njunih odnosov in sodelovanja v teh sporazumih –
         DOGOVORILI O NASLEDNJEM:
         
            Člen 1
            Področje uporabe pridružitve
            
               1.   Ukrajina bo sodelovala kot pridružena država in prispevala k vsem delom okvirnega programa za raziskave in inovacije Obzorje Evropa (v nadaljnjem besedilu: program Obzorje Evropa) iz člena 4 Uredbe (EU) 2021/695, ki se izvaja s posebnim programom, vzpostavljenim s Sklepom Sveta (EU) 2021/764 (6), v najnovejših različicah, ter s finančnim prispevkom Evropskemu inštitutu za inovacije in tehnologijo. Ukrajina bo sodelovala kot pridružena država in prispevala k vsem delom programa Euratoma za raziskave in usposabljanje (v nadaljnjem besedilu: program Euratoma), vzpostavljenega z Uredbo (Euratom) 2021/765, v najnovejši različici.
            
            
               2.   Uredba (EU) 2021/819 Evropskega parlamenta in Sveta (7) ter Sklep (EU) 2021/820 (8) se, vsak v svoji najnovejši različici, uporabljata za sodelovanje ukrajinskih pravnih subjektov v skupnostih znanja in inovacij.
            
         
         
            Člen 2
            Pogoji za sodelovanje v programu Obzorje Evropa in programu Euratoma
            
               1.   Ukrajina sodeluje v programu Obzorje Evropa in programu Euratoma v skladu s pogoji iz Protokola III k Sporazumu o pridružitvi med Evropsko unijo in njenimi državami članicami na eni strani ter Ukrajino na drugi strani ter pod pogoji iz tega sporazuma, pravnih aktov iz člena 1 tega sporazuma in drugih pravil, povezanih z izvajanjem navedenih programov, v najnovejših različicah.
            
            
               2.   Razen če ni v pogojih iz odstavka 1 tega člena, vključno z izvajanjem člena 22(5) Uredbe (EU) 2021/695, določeno drugače, lahko pravni subjekti s sedežem v Ukrajini sodelujejo v posrednih ukrepih programa Obzorje Evropa in programa Euratoma pod pogoji, ki so enakovredni tistim, ki veljajo za pravne subjekte s sedežem v Evropski uniji, vključno s spoštovanjem omejevalnih ukrepov EU (9).
            
            
               3.   Preden Komisija odloči, ali so pravni subjekti s sedežem v Ukrajini upravičeni do sodelovanja v ukrepu, povezanem s strateškimi sredstvi, interesi, avtonomijo ali varnostjo Evropske unije v skladu s členom 22(5) Uredbe (EU) 2021/695, lahko zaprosi za naslednje posebne informacije ali zagotovila:
               
                           a)
                        
                        
                           informacije o tem, ali je bil oziroma bo pravnim subjektom s sedežem v Evropski uniji omogočen vzajemni dostop do obstoječih in načrtovanih programov, projektov in dejavnosti Ukrajine, enakovrednih zadevnemu ukrepu programa Obzorje Evropa;
                        
                     
                           b)
                        
                        
                           informacije o tem, ali je v Ukrajini vzpostavljen nacionalni mehanizem pregleda naložb, in zagotovila, da bodo ukrajinski organi poročali Komisiji ter se z njo posvetovali o vseh morebitnih primerih, v katerih so se ob uporabi navedenega mehanizma seznanili z načrtovano tujo naložbo/prevzemom ukrajinskega pravnega subjekta, ki je prejel sredstva v okviru programa Obzorje Evropa za ukrepe, povezane s strateškimi sredstvi, interesi, avtonomijo ali varnostjo Evropske unije, s strani subjekta, ki ima sedež ali ki je pod nadzorom zunaj Ukrajine, če Komisija Ukrajini posreduje seznam zadevnih pravnih subjektov s sedežem v Ukrajini po podpisu sporazumov o nepovratnih sredstvih z navedenimi subjekti, ter
                        
                     
                           c)
                        
                        
                           zagotovila, da za rezultate, tehnologije, storitve in proizvode, ki so jih subjekti s sedežem v Ukrajini razvili v okviru zadevnih ukrepov, ne bodo veljale omejitve pri izvozu v države članice EU v času trajanja ukrepa ter štiri leta po koncu ukrepa. Ukrajina bo vsako leto v času trajanja ukrepa in štiri leta po koncu ukrepa posredovala posodobljeni seznam subjektov, za katere veljajo nacionalne omejitve pri izvozu.
                        
                     
            
               4.   Pravni subjekti s sedežem v Ukrajini lahko sodelujejo v dejavnostih Skupnega raziskovalnega središča (JRC) pod pogoji, ki so enakovredni tistim, ki veljajo za pravne subjekte s sedežem v Evropski uniji, razen če so za zagotovitev skladnosti s področjem uporabe sodelovanja, ki izvira iz izvajanja odstavkov 2 in 3 tega člena, potrebne omejitve.
            
            
               5.   Kadar Evropska unija izvaja program Obzorje Evropa z uporabo členov 185 in 187 Pogodbe o delovanju Evropske unije, lahko Ukrajina in ukrajinski pravni subjekti sodelujejo v pravnih strukturah, vzpostavljenih v skladu s temi določbami, ob upoštevanju pravnih aktov Evropske unije, ki so bili ali bodo sprejeti za vzpostavitev tovrstnih pravnih struktur.
            
            
               6.   Ta sporazum Ukrajini ne daje pravice do članstva v Evropskem skupnem podjetju za ITER in razvoj fuzijske energije ali do sodelovanja v Sporazumu o ustanovitvi Mednarodne organizacije za fuzijsko energijo ITER za skupno izvajanje projekta ITER.
            
            
               7.   Predstavniki Ukrajine imajo pravico sodelovati kot opazovalci v odboru iz člena 14 Sklepa (EU) 2021/764 in odboru iz člena 16 Uredbe (Euratom) 2021/765 brez glasovalne pravice in v točkah, ki zadevajo Ukrajino.
               Ta odbora se v času glasovanja sestajata brez navzočnosti predstavnikov Ukrajine. Ukrajina je obveščena o rezultatu.
            
            
               8.   Sodelovanje iz predhodnega odstavka ima enako obliko, vključno s postopki za sprejem informacij in dokumentacije, kot sodelovanje, ki velja za predstavnike držav članic Evropske unije. Pravice do zastopanja in sodelovanja Ukrajine v Odboru za evropski raziskovalni prostor in njegovih podskupinah so enake kot pravice pridruženih držav.
            
            
               9.   Predstavniki Ukrajine imajo pravico sodelovati kot opazovalci v svetu guvernerjev JRC brez glasovalne pravice. Pod tem pogojem za tako sodelovanje veljajo ista pravila in postopki kot tisti, ki se uporabljajo za predstavnike držav članic Evropske unije, vključno s pravico do besede ter postopki za sprejem informacij in dokumentacije v zvezi s točko, ki zadeva Ukrajino.
            
            
               10.   Ukrajina lahko sodeluje v Konzorciju evropske raziskovalne infrastrukture (ERIC) v skladu z Uredbo Sveta (ES) št. 723/2009 (10), v najnovejši različici, ter pravnim aktom o ustanovitvi ERIC.
            
            
               11.   Evropska unija ukrajinskim predstavnikom in strokovnjakom povrne stroške potovanja in dnevnice za udeležbo v vlogi opazovalcev pri delu odbora iz člena 14 Sklepa (EU) 2021/764 in odbora iz člena 16 Uredbe (Euratom) 2021/765 ali na drugih sestankih, ki so povezani z izvajanjem programa Obzorje Evropa ali programa Euratoma, in sicer na enaki podlagi ter v skladu s postopki, ki veljajo za predstavnike držav članic Evropske unije.
            
            
               12.   Pogodbenici si v okviru veljavnih določb po najboljših močeh prizadevata, da bi olajšali prosto gibanje in bivanje znanstvenikov, udeleženih v dejavnostih, ki so zajete v tem sporazumu, ter čezmejni pretok blaga in storitev, namenjenih za uporabo pri takih dejavnostih.
            
            
               13.   Ukrajina sprejme vse potrebne ukrepe za zagotavljanje, da so blago in storitve, kupljeni v Ukrajini ali uvoženi vanjo, ki se delno ali v celoti financirajo v skladu s sporazumi o nepovratnih sredstvih in/ali pogodbami, sklenjenimi za uresničevanje dejavnosti v skladu s tem sporazumom, oproščeni carinskih dajatev, uvoznih dajatev in drugih davčnih dajatev, vključno z DDV, ki veljajo v Ukrajini.
            
         
         
            Člen 3
            Finančni prispevek
            
               1.   Za sodelovanje Ukrajine ali ukrajinskih pravnih subjektov v programu Obzorje Evropa in programu Euratoma mora Ukrajina finančno prispevati k vsakemu od zadevnih programov ter povezanim stroškom upravljanja, izvajanja in delovanja v skladu s splošnim proračunom Evropske unije (v nadaljnjem besedilu: proračun Unije).
            
            
               2.   Finančni prispevek Ukrajine za vsak program je v obliki zneska:
               
                           a)
                        
                        
                           operativnega prispevka ter
                        
                     
                           b)
                        
                        
                           pristojbine za udeležbo.
                        
                     
            
               3.   Finančni prispevek Ukrajine za vsakega od obeh programov je v obliki letnega plačila v dveh obrokih in se plača najpozneje junija in septembra.
            
            
               4.   Operativni prispevek Ukrajine za vsak program krije operativne stroške in stroške podpore programa ter se, kar zadeva odobritve za prevzem obveznosti in odobritve plačil, doda zneskom, vnesenim v dokončno sprejeti proračun Unije za zadevni program, vključno z vsemi odobritvami, ki ustrezajo sproščenim obveznostim, ki so znova na razpolago v skladu s členom 15(3) Uredbe (EU, Euratom) 2018/1046 Evropskega parlamenta in Sveta (11) v najnovejši različici (v nadaljnjem besedilu: finančna uredba), povečanimi za zunanje namenske prejemke, ki ne izhajajo iz finančnih prispevkov drugih donatorjev (12) k zadevnemu programu.
               Za zunanje namenske prejemke, dodeljene programu Obzorje Evropa v skladu s členom 3(1) Uredbe Sveta (EU) 2020/2094 (13), navedeno povečanje ustreza letnim odobritvam iz dokumentov, ki so priloženi predlogu proračuna Komisije za program Obzorje Evropa.
            
            
               5.   Začetni operativni prispevek Ukrajine za vsak program temelji na razdelitvenem ključu za prispevke, opredeljenem kot razmerje med bruto domačim proizvodom (BDP) Ukrajine po tržnih cenah in BDP Evropske unije po tržnih cenah. Uporabljene BDP po tržnih cenah določi posebna služba Komisije na podlagi najnovejših statističnih podatkov, ki so na voljo za izračune proračuna v letu pred letom, ko zapade letno plačilo. Z odstopanjem začetni operativni prispevek Ukrajine za vsak program za leto 2021 temelji na BDP leta 2019 po tržnih cenah. Prilagoditve razdelitvenega ključa za prispevke so določene v Prilogi I.
            
            
               6.   Začetni operativni prispevek Ukrajine za vsak program se izračuna z uporabo prilagojenega razdelitvenega ključa za prispevke za začetne odobritve za prevzem obveznosti, navedene v dokončno sprejetem proračunu Unije za financiranje zadevnega programa za zadevno leto, povečane v skladu z odstavkom 4.
            
            
               7.   Pristojbina za udeležbo Ukrajine za vsak program znaša 4 % letnega začetnega operativnega prispevka k zadevnemu programu, izračunanega v skladu z odstavkoma 5 in 6, in se uvede v skladu s Prilogo I. Zanjo pa ne veljajo poznejše prilagoditve ali popravki.
            
            
               8.   Začetni operativni prispevek Ukrajine za vsak program za leto N se pozneje lahko prilagodi navzgor ali navzdol v enem ali več zaporednih letih na podlagi proračunskih obveznosti, prevzetih za odobritve za prevzem obveznosti v navedenem letu N, povečanih v skladu z odstavkom 4, njihovega izvajanja prek pravnih obveznosti in njihovih sprostitev obveznosti. Priloga I vsebuje podrobne določbe za izvajanje tega člena.
            
            
               9.   Evropska unija posreduje Ukrajini informacije v zvezi z njeno finančno udeležbo, ki so del informacij, povezanih s proračunom, računovodstvom, izvajanjem in ocenjevanjem, ki se posredujejo evropskim proračunskim organom in organom, odgovornim za razrešnico, v zvezi s programom Obzorje Evropa in programom Euratoma. Te informacije se zagotovijo ob ustreznem upoštevanju pravil Evropske unije, Euratoma in Ukrajine o zaupnosti in varstvu podatkov ter ne posegajo v informacije, do katerih je Ukrajina upravičena v skladu s Prilogo III.
            
            
               10.   Vsi prispevki Ukrajine ali plačila s strani Evropske unije in izračun dolgovanih zneskov ali zneskov, ki jih je treba prejeti, se izvršijo v eurih.
            
         
         
            Člen 4
            Pravila za uporabo samodejnega popravljalnega mehanizma za operativni prispevek Ukrajine k programu Obzorje Evropa
            
               1.   Za operativni prispevek Ukrajine k programu Obzorje Evropa se uporabi samodejni popravljalni mehanizem.
            
            
               2.   Uporabi se samodejni popravljalni mehanizem za začetni operativni prispevek Ukrajine k programu Obzorje Evropa za leto N, kot je prilagojen v skladu s členom 3(8) in ki se izračuna v letu N + 2. Temelji na delovanju Ukrajine in ukrajinskih pravnih subjektov v delih programa Obzorje Evropa, ki se izvajajo prek konkurenčnih nepovratnih sredstev, financiranih iz odobritev za prevzem obveznosti iz leta N, povečanih v skladu s členom 3(4).
               Znesek samodejnega popravka se izračuna na podlagi razlike med:
               
                           a)
                        
                        
                           osnovnimi zneski dejansko sklenjenih pravnih obveznosti z Ukrajino ali ukrajinskimi pravnimi subjekti za konkurenčna nepovratna sredstva iz programa Obzorje Evropa, financiranimi iz odobritev za prevzem obveznosti za leto N, povečanih v skladu s členom 3(4), ter
                        
                     
                           b)
                        
                        
                           ustreznim operativnim prispevkom iz leta N, ki ga plača Ukrajina, kot je prilagojen v skladu s členom 3(8), brez upoštevanja neintervencijskih stroškov, financiranim iz odobritev za prevzem obveznosti iz leta N, povečanih v skladu s členom 3(4).
                        
                     
            
               3.   Kadar znesek iz odstavka 2, ne glede na to, ali je pozitiven ali negativen, presega 8 % ustreznega začetnega operativnega prispevka Ukrajine k programu Obzorje Evropa, kot se prilagodi v skladu s členom 3(8), se popravi začetni operativni prispevek Ukrajine k navedenemu programu za leto N. Znesek, ki ga mora Ukrajina plačati ali prejeti iz naslova dodatnega prispevka ali znižanja prispevka Ukrajine k programu Obzorje Evropa v skladu s samodejnim popravljalnim mehanizmom, je znesek, ki presega navedeni prag 8 %, znesek, ki je nižji od navedenega praga 8 %, pa se ne upošteva pri izračunu dodatnega prispevka, ki se plača ali prejme.
            
            
               4.   V Prilogi I so določena podrobna pravila o samodejnem popravljalnem mehanizmu, ki se uporablja za operativni prispevek Ukrajine k programu Obzorje Evropa.
            
         
         
            Člen 5
            Vzajemnost
            
               1.   Pravni subjekti s sedežem v Evropski uniji lahko sodelujejo v programih, projektih in dejavnostih Ukrajine, ki so enakovredni programu Obzorje Evropa ali programu Euratoma, v skladu z ukrajinsko zakonodajo.
            
            
               2.   V delu I Priloge II je seznam enakovrednih programov, projektov ali dejavnosti Ukrajine, ki so odprti za sodelovanje pravnih subjektov s sedežem v Evropski uniji. Ukrajina si po najboljših močeh prizadeva, da postopoma odpre svoje programe, projekte in dejavnosti, navedene v delu II Priloge II, za sodelovanje pravnih subjektov s sedežem v Evropski uniji.
            
            
               3.   Za ukrajinsko financiranje pravnih subjektov s sedežem v Evropski uniji velja ukrajinska zakonodaja, ki ureja izvajanje raziskovalnih in inovacijskih programov, projektov ter dejavnosti. Kadar financiranje ni zagotovljeno, lahko pravni subjekti s sedežem v Evropski uniji sodelujejo z lastnimi sredstvi.
            
         
         
            Člen 6
            Odprta znanost
            Pogodbenici v svojih programih, projektih in dejavnostih vzajemno podpirata in spodbujata prakse odprte znanosti v skladu s pravili programa Obzorje Evropa in programa Euratoma ter ukrajinsko zakonodajo.
         
         
            Člen 7
            Spremljanje, vrednotenje in poročanje
            
               1.   Brez poseganja v odgovornosti Komisije, Evropskega urada za boj proti goljufijam (OLAF) in Računskega sodišča Evropske unije v zvezi s spremljanjem in ocenjevanjem programa Obzorje Evropa in programa Euratoma se sodelovanje Ukrajine v navedenih programih neprekinjeno spremlja na podlagi partnerstva, ki vključuje Komisijo in Ukrajino.
            
            
               2.   V Prilogi III so določena pravila v zvezi z dobrim finančnim poslovodenjem, vključno s finančnim nadzorom, izterjavo in drugimi ukrepi proti goljufijam v zvezi s financiranjem Evropske unije v skladu s tem sporazumom.
            
         
         
            Člen 8
            Skupni odbor za raziskave in inovacije EU/Euratom-Ukrajina
            
               1.   Ustanovi se skupni odbor za raziskave in inovacije EU/Euratom-Ukrajina (v nadaljnjem besedilu: skupni odbor EU/Euratom-Ukrajina). Naloge skupnega odbora EU/Euratom-Ukrajina vključujejo:
               
                           a)
                        
                        
                           ocenjevanje, vrednotenje in pregled izvajanja tega sporazuma, zlasti:
                           
                                       (i)
                                    
                                    
                                       sodelovanje in delovanje ukrajinskih pravnih subjektov v programu Obzorje Evropa in programu Euratoma;
                                    
                                 
                                       (ii)
                                    
                                    
                                       stopnjo (vzajemne) odprtosti za sodelovanje pravnih subjektov s sedežem v vsaki od pogodbenic v programih, projektih in dejavnostih druge pogodbenice;
                                    
                                 
                                       (iii)
                                    
                                    
                                       izvajanje mehanizma finančnega prispevka in samodejnega popravljalnega mehanizma v skladu s členoma 3 in 4;
                                    
                                 
                                       (iv)
                                    
                                    
                                       izmenjavo informacij in preučitev vseh morebitnih vprašanj glede uporabe rezultatov, vključno s pravicami intelektualne lastnine;
                                    
                                 
                     
                           b)
                        
                        
                           na zahtevo katere koli pogodbenice razpravo o omejitvah, ki sta jih pogodbenici uporabili ali jih načrtujeta v zvezi z dostopom do njunih zadevnih raziskovalnih in inovacijskih programov, zlasti za ukrepe, povezane z njunimi strateškimi sredstvi, interesi, avtonomijo ali varnostjo;
                        
                     
                           c)
                        
                        
                           preučitev načinov za izboljšanje in razvoj sodelovanja;
                        
                     
                           d)
                        
                        
                           skupno razpravo o prihodnjih usmeritvah in prednostnih nalogah politik, povezanih z raziskavami in inovacijami, ter načrtovanje raziskav v skupnem interesu ter
                        
                     
                           e)
                        
                        
                           izmenjavo informacij, ki med drugim zadevajo novo zakonodajo, sklepe ali nacionalne raziskovalne in inovacijske programe, ki so pomembni za izvajanje tega sporazuma.
                        
                     
            
               2.   Skupni odbor EU/Euratom-Ukrajina, ki ga sestavljajo predstavniki Evropske unije in Euratoma ter Ukrajine, sprejme svoj poslovnik.
            
            
               3.   Skupni odbor EU/Euratom-Ukrajina se lahko odloči za ustanovitev katerega koli delovnega telesa/svetovalnega odbora strokovnjakov na ad hoc podlagi, ki lahko pomaga pri izvajanju tega sporazuma.
            
            
               4.   Skupni odbor EU/Euratom-Ukrajina se sestane vsaj enkrat letno in na zahtevo katere koli pogodbenice, ko to zahtevajo posebne okoliščine. Sestanke izmenično organizirata in gostita Evropska unija in Ukrajina.
            
            
               5.   Delo skupnega odbora EU/Euratom-Ukrajina poteka neprekinjeno z izmenjavo ustreznih informacij s katerim koli komunikacijskim sredstvom, zlasti v zvezi s sodelovanjem ali delovanjem ukrajinskih pravnih subjektov. Skupni odbor EU/Euratom-Ukrajina lahko svoje naloge zlasti izvaja pisno, kadar je to potrebno.
            
         
         
            Člen 9
            Končne določbe
            
               1.   Ta sporazum začne veljati na datum, ko pogodbenici druga drugo uradno obvestita o dokončanju svojih notranjih postopkov, potrebnih za njegovo sklenitev.
            
            
               2.   Ta sporazum se uporablja od 1. januarja 2021. Sporazum ostane v veljavi toliko časa, kot je potrebno za dokončanje vseh projektov, ukrepov, dejavnosti ali delov v okviru sporazuma, ki se financirajo iz programa Obzorje Evropa in programa Euratoma, vseh ukrepov, ki so potrebni za zaščito finančnih interesov Evropske unije, in izpolnitev vseh finančnih obveznosti, ki izhajajo iz izvajanja tega sporazuma med pogodbenicama.
            
            
               3.   Ta sporazum se podaljša in uporablja za obdobje 2026–2027 pod enakimi pogoji za naslednika programa Euratoma, razen če v treh mesecih po objavi navedenega naslednika programa v Uradnem listu Evropske unije katera koli pogodbenica uradno sporoči svojo odločitev, da tega sporazuma ne bo podaljšala za navedeni naslednik programa. V primeru takega uradnega obvestila se ta sporazum od 1. januarja 2026 ne bo uporabljal za program, ki bo nasledil program Euratoma.
            
            
               4.   Evropska unija lahko začasno prekine uporabo tega sporazuma v zvezi s programom Obzorje Evropa ali programom Euratoma v primeru neplačila delnega ali celotnega finančnega prispevka, ki ga Ukrajina dolguje v skladu s tem sporazumom.
               Evropska komisija v primeru neplačila, ki bi znatno ogrozilo izvajanje in upravljanje programa Obzorje Evropa ali programa Euratoma, pošlje uradni opomin. Če se plačilo ne izvede v 20 delovnih dneh po uradnem opominu, Evropska komisija uradno obvesti Ukrajino o začasni prekinitvi uporabe tega sporazuma v zvezi z zadevnim programom, ki začne veljati v 15 dneh po datumu, ko Ukrajina prejme navedeno uradno obvestilo.
               Če se v skladu s prvim pododstavkom tega odstavka uporaba tega sporazuma začasno prekine, pravni subjekti s sedežem v Ukrajini ne bodo upravičeni do sodelovanja v postopkih dodeljevanja v okviru zadevnega programa, ki še niso bili zaključeni takrat, ko je začela veljati začasna prekinitev. Postopek dodeljevanja se šteje za zaključen, ko so bile na podlagi takega postopka prevzete pravne obveznosti.
               Začasna prekinitev ne vpliva na pravne obveznosti, sklenjene v okviru zadevnega programa s pravnimi subjekti s sedežem v Ukrajini pred začetkom veljavnosti začasne prekinitve. Ta sporazum se še naprej uporablja za take pravne obveznosti.
               Ko Komisija, ki deluje v imenu Evropske unije in Euratoma, prejme celotni znesek dolgovanega finančnega prispevka k zadevnemu programu, o tem nemudoma uradno obvesti Ukrajino. Začasna prekinitev v zvezi z navedenim programom se odpravi po navedenem uradnem obvestilu s takojšnjim učinkom veljavnosti.
               Kar zadeva datum odprave začasne prekinitve, so ukrajinski pravni subjekti ponovno upravičeni do sodelovanja v postopkih dodeljevanja v okviru zadevnega programa, začetih po navedenem datumu, ter v postopkih dodeljevanja, začetih pred navedenim datumom, katerih rok za oddajo predlogov še ni potekel.
            
            
               5.   Katera koli pogodbenica lahko ta sporazum kadar koli odpove s pisnim uradnim obvestilom o nameri, da ga želi odpovedati.
               Odpoved začne veljati tri koledarske mesece po datumu, ko naslovnik prejme uradno obvestilo. Datum začetka veljavnosti odpovedi je datum odpovedi za namene tega sporazuma.
            
            
               6.   Kadar se ta sporazum odpove v skladu z odstavkom 5, se pogodbenici strinjata, da:
               
                           (a)
                        
                        
                           se bodo projekti, ukrepi, dejavnosti ali njihovi deli, v zvezi s katerimi so bile sklenjene pravne obveznosti po začetku veljavnosti tega sporazuma ter pred prenehanjem uporabljanja ali pred odpovedjo tega sporazuma, nadaljevali in zaključili v skladu s pogoji iz tega sporazuma;
                        
                     
                           (b)
                        
                        
                           je treba letni finančni prispevek k vsakemu od obeh programov iz člena 3(1) tega sporazuma iz leta N, v katerem se ta sporazum odpove, plačati v celoti v skladu s členom 3. Operativni prispevki za leto N v okviru programa Obzorje Evropa se prilagodijo v skladu s členom 3(8) in popravijo v skladu s členom 4 tega sporazuma. Operativni prispevki za leto N v okviru programa Euratoma se prilagodijo v skladu s členom 3(8) tega sporazuma. Pristojbina za udeležbo, plačana za leto N kot del finančnega prispevka k vsakemu od obeh programov, se ne prilagodi ali popravi;
                        
                     
                           (c)
                        
                        
                           se po letu, v katerem za ta sporazum velja odpoved, začetni operativni prispevki, plačani za vsakega od obeh programov iz člena 3(1) za leta, v katerih se je uporabljal ta sporazum, prilagodijo v skladu s členom 3(8). V zvezi s programom Obzorje Evropa se navedeni prispevki samodejno popravijo v skladu s členom 4.
                        
                     Pogodbenici s skupnim soglasjem uredita morebitne druge posledice odpovedi tega sporazuma.
            
            
               7.   Ta sporazum se lahko pisno spremeni le s skupnim soglasjem pogodbenic. Za začetek veljavnosti sprememb se uporablja postopek, ki se uporablja tudi za začetek veljavnosti tega sporazuma.
            
            
               8.   Priloge k temu sporazumu so njegov sestavni del.
            
         
         
            V Kijevu, dvanajstega oktobra dva tisoč enaindvajset, v dveh originalnih izvodih, v angleščini in ukrajinščini, pri čemer sta obe besedili enako verodostojni. Pri razlikah v razlagi prevlada angleško besedilo.
            
               
                  Za Evropsko komisijo, v imenu Evropske unije in Euratoma,
               
               Josep BORRELL
               
                  podpredsednik Evropske komisije
               
            
            
               
                  Za Ukrajino,
               
               Serhii SHKARLET
               
                  minister za šolstvo in znanost Ukrajine
               
            
         
         
            (1)  UL L 161, 29.5.2014, str. 3.
         
            (2)  Ta sporazum pomeni in ima enake pravne učinke kot memorandum o soglasju, naveden v Protokolu III k Sporazumu o pridružitvi med Evropsko unijo in njenimi državami članicami na eni strani ter Ukrajino na drugi strani o Okvirnem sporazumu med Evropsko unijo in Ukrajino o splošnih načelih za sodelovanje Ukrajine v programih Unije.
         
            (3)  Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).
         
            (4)  Uredba Sveta (Euratom) 2021/765 z dne 10. maja 2021 o vzpostavitvi Programa za raziskave in usposabljanje Evropske skupnosti za atomsko energijo za obdobje 2021–2025, ki dopolnjuje okvirni program za raziskave in inovacije Obzorje Evropa, ter razveljavitvi Uredbe (Euratom) 2018/1563 (UL L 167 I, 12.5.2021, str. 81).
         
            (5)  Sporazum o sodelovanju med Kabinetom ministrov Ukrajine in Skupnostjo na področju nadzorovane jedrske fuzije (UL L 322, 27.11.2002, str. 40), Sporazum o sodelovanju med Kabinetom ministrov Ukrajine in Skupnostjo na področju jedrske varnosti (UL L 322, 27.11.2002, str. 33) ter Sporazum o sodelovanju med Kabinetom ministrov Ukrajine in Euratomom o sodelovanju pri miroljubni uporabi jedrske energije (UL L 261, 22.9.2006, str. 27).
         
            (6)  Sklep Sveta (EU) 2021/764 z dne 10. maja 2021 o vzpostavitvi Posebnega programa za izvajanje okvirnega programa za raziskave in inovacije Obzorje Evropa ter razveljavitvi Sklepa 2013/743/EU (UL L 167 I, 12.5.2021, str. 1).
         
            (7)  Uredba (EU) 2021/819 Evropskega parlamenta in Sveta z dne 20. maja 2021 o Evropskem inštitutu za inovacije in tehnologijo (prenovitev) (UL L 189, 28.5.2021, str. 61).
         
            (8)  Sklep (EU) 2021/820 Evropskega parlamenta in Sveta z dne 20. maja 2021 o strateškem inovacijskem programu Evropskega inštituta za inovacije in tehnologijo (EIT) za obdobje 2021–2027: spodbujanje talentov in zmogljivosti Evrope za inovacije ter razveljavitvi Sklepa št. 1312/2013/EU (UL L 189, 28.5.2021, str. 91).
         
            (9)  Omejevalni ukrepi EU so sprejeti v skladu s členom 29 Pogodbe o Evropski uniji ali členom 215 Pogodbe o delovanju Evropske unije.
         
            (10)  Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).
         
            (11)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (12)  To v zvezi s programom Obzorje Evropa zlasti vključuje sredstva iz Instrumenta Evropske unije za okrevanje, vzpostavljenega z Uredbo Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433 I, 22.12.2020, str. 23).
         
            (13)  Uredba Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433 I, 22.12.2020, str. 23).
      
      
         
            PRILOGA I
            
               Pravilnik o finančnem prispevku Ukrajine k programu Obzorje Evropa (2021–2027) in programu Euratoma za raziskave in usposabljanje (2021–2025)
            
            I.   Izračun finančnega prispevka Ukrajine
            
            
                     
                        1.
                     
                     
                        Finančna prispevka Ukrajine k programu Obzorje Evropa in programu Euratoma sta ločena. Finančni prispevek Ukrajine k programu Obzorje Evropa oziroma programu Euratoma se določi na letni osnovi sorazmerno in dodatno k znesku, ki je vsako leto na voljo v proračunu Unije za odobritve za prevzem obveznosti, ki so potrebne za upravljanje, izvajanje in delovanje programa Obzorje Evropa oziroma programa Euratoma.
                     
                  
                     
                        2.
                     
                     
                        Pristojbina za udeležbo pri vsakem od obeh programov iz člena 3(7) tega sporazuma se postopoma uvede na naslednji način:
                        
                                    —
                                 
                                 
                                    2021: 0,5 %;
                                 
                              
                                    —
                                 
                                 
                                    2022: 1 %;
                                 
                              
                                    —
                                 
                                 
                                    2023: 1,5 %;
                                 
                              
                                    —
                                 
                                 
                                    2024: 2 %;
                                 
                              
                                    —
                                 
                                 
                                    2025: 2,5 %;
                                 
                              
                                    —
                                 
                                 
                                    2026: 3 %;
                                 
                              
                                    —
                                 
                                 
                                    2027: 4 %.
                                 
                              
                  
                     
                        3.
                     
                     
                        V skladu s členom 3(5) tega sporazuma se začetni operativni prispevek, ki ga plača Ukrajina za svoje sodelovanje v programu Obzorje Evropa oziroma programu Euratoma, izračuna za zadevna proračunska leta s prilagoditvijo razdelitvenega ključa za prispevke.
                        Prilagoditev razdelitvenega ključa za prispevke je naslednja:
                        prilagojeni razdelitveni ključ za prispevke = razdelitveni ključ za prispevke × koeficient
                        
                        Koeficienta, uporabljena za zgornji izračun za prilagoditev razdelitvenega ključa za prispevke, sta 0,07 za program Obzorje Evropa in 0,21 za program Euratoma za raziskave in usposabljanje.
                     
                  
                     
                        4.
                     
                     
                        V skladu s členom 3(8) tega sporazuma se prva prilagoditev finančnega prispevka k vsakemu programu iz člena 3(1) v zvezi z izvrševanjem proračuna za leto N izvede v letu N + 1, ko se začetni operativni prispevek za navedeni program za leto N prilagodi navzgor ali navzdol glede na razliko med:
                        
                                    a)
                                 
                                 
                                    prilagojenim prispevkom, izračunanim z uporabo razdelitvenega ključa za prispevke, prilagojenega za leto N, glede na vsoto:
                                    
                                                i.
                                             
                                             
                                                zneska proračunskih obveznosti, prevzetih za odobritve za prevzem obveznosti, odobrene za leto N za zadevni program v okviru izglasovanega proračuna Evropske unije, in za odobritve za prevzem obveznosti, ki ustrezajo sproščenim obveznostim, ki so znova na razpolago, ter
                                             
                                          
                                                ii.
                                             
                                             
                                                morebitnih odobritev za prevzem obveznosti na podlagi zunanjih namenskih prejemkov, ki ne izhajajo iz finančnih prispevkov drugih donatorjev k zadevnemu programu in ki so bili na voljo ob koncu leta N;
                                             
                                          
                              
                                    b)
                                 
                                 
                                    in začetnim operativnim prispevkom za navedeni program leto N.
                                 
                              Od leta N + 2 ter vsa naslednja leta do trenutka, ko bodo plačane ali sproščene vse proračunske obveznosti, financirane v skladu z odobritvami za prevzem obveznosti, ki izvirajo iz leta N, najpozneje pa tri leta po koncu programa Obzorje Evropa ali programa Euratoma, Unija prilagoditev operativnega prispevka k zadevnemu programu za leto N izračuna tako, da zniža operativni prispevek Ukrajine za znesek, pridobljen z uporabo razdelitvenega ključa za prispevke, prilagojenega za leto N, za vsakoletni prevzem sproščenih obveznosti v zvezi z obveznostmi za leto N, financiranimi v skladu z izglasovanim proračunom Unije ali iz sproščenih obveznosti, ki so znova na razpolago.
                        Če so zneski, ki izhajajo iz zunanjih namenskih prejemkov iz leta N in ki ne izhajajo iz finančnih prispevkov drugih donatorjev k zadevnemu programu, preklicani, se operativni prispevek Ukrajine k temu programu zniža za znesek, pridobljen z uporabo razdelitvenega ključa za prispevke, prilagojenega za leto N, za preklicani znesek.
                     
                  II.   Samodejni popravek operativnega prispevka Ukrajine k programu Obzorje Evropa
            
            
                     
                        1.
                     
                     
                        Za izračun samodejnega popravka, ki se uporablja samo v okviru programa obzorje Evropa, iz člena 4 tega sporazuma se uporabljajo naslednji načini:
                        
                                    a)
                                 
                                 
                                    „konkurenčna nepovratna sredstva“ pomenijo nepovratna sredstva, dodeljena na podlagi razpisov za zbiranje predlogov, pri katerih je mogoče v času izračuna samodejnega popravka ugotoviti, kdo so končni upravičenci. Izključena je finančna podpora tretjim osebam iz člena 204 finančne uredbe;
                                 
                              
                                    b)
                                 
                                 
                                    kadar je pravna obveznost podpisana s konzorcijem, so zneski, ki se uporabijo za določitev osnovnih zneskov pravnih obveznosti, kumulativni zneski, dodeljeni upravičencem, ki so ukrajinski subjekti, v skladu z okvirno razčlenitvijo proračuna iz sporazuma o nepovratnih sredstvih;
                                 
                              
                                    c)
                                 
                                 
                                    vsi zneski pravnih obveznosti, ki ustrezajo konkurenčnim nepovratnim sredstvom, se določijo z uporabo elektronskega sistema Evropske komisije eCorda in pridobijo drugo sredo v februarju leta N + 2;
                                 
                              
                                    d)
                                 
                                 
                                    „neintervencijski stroški“ pomenijo stroške programa, ki niso konkurenčna nepovratna sredstva, vključno s stroški za podporo, administracijo za posamezne programe in drugimi ukrepi (1);
                                 
                              
                                    e)
                                 
                                 
                                    zneski, dodeljeni mednarodnim organizacijam kot pravnim subjektom, ki so končni upravičenci (2), se štejejo za neintervencijske stroške.
                                 
                              
                  
                     
                        2.
                     
                     
                        Mehanizem se uporablja po naslednjem postopku:
                        
                                    a)
                                 
                                 
                                    samodejni popravki za leto N, povezani z izvrševanjem odobritev za prevzem obveznosti za leto N, se uporabijo na podlagi podatkov za leto N in leto N + 1 iz sistema eCorda iz točke II, odstavek 1, točka (c), te priloge v letu N + 2 po tem, ko so se morebitni popravki v skladu s členom 3(8) tega sporazuma uporabili za prispevek Ukrajine k programu Obzorje Evropa. Upoštevani znesek je znesek konkurenčnih nepovratnih sredstev, za katerega so v času izračuna popravka na voljo podatki;
                                 
                              
                                    b)
                                 
                                 
                                    znesek samodejnega popravka za leto N se bo od leta N + 2 do leta 2029 izračunaval z upoštevanjem razlike med:
                                    
                                                i.
                                             
                                             
                                                skupnim zneskom konkurenčnih nepovratnih sredstev, dodeljenih Ukrajini ali ukrajinskim pravnim subjektom, kot prevzetih obveznosti za proračunske odobritve za leto N, ter
                                             
                                          
                                                ii.
                                             
                                             
                                                zneskom prilagojenega operativnega prispevka Ukrajine za leto N, pomnoženega s količnikom med:
                                                
                                                            A.
                                                         
                                                         
                                                            zneskom konkurenčnih nepovratnih sredstev, prevzetih za odobritve za prevzem obveznosti za leto N, ter
                                                         
                                                      
                                                            B.
                                                         
                                                         
                                                            skupnim zneskom odobrenih proračunskih odobritev za prevzem obveznosti za leto N, vključno z neintervencijskimi stroški.
                                                         
                                                      
                                          
                              
                  III.   Plačilo finančnega prispevka Ukrajine k vsakemu programu, plačilo prilagoditev, ki se opravijo za operativni prispevek Ukrajine k vsakemu programu, in plačilo samodejnega popravka, ki velja za operativni prispevek Ukrajine k programu Obzorje Evropa
            
            
                     
                        1.
                     
                     
                        Komisija Ukrajino čim prej in najpozneje ob izdaji prvega zahtevka za plačilo sredstev v proračunskem letu za vsak zadevni program iz člena 3(1) tega sporazuma sporoči naslednje informacije:
                        
                                    a.
                                 
                                 
                                    zneske odobritev za prevzem obveznosti v proračunu Unije, dokončno sprejetem za zadevno leto, za proračunske vrstice, ki zajemajo sodelovanje Ukrajine v programu Obzorje Evropa oziroma programu Euratoma, in po potrebi znesek odobritev iz zunanjih namenskih prejemkov, ki niso rezultat finančnega prispevka drugih donatorjev v teh proračunskih vrsticah;
                                 
                              
                                    b.
                                 
                                 
                                    znesek pristojbine za udeležbo iz člena 3(7) tega sporazuma za vsak zadevni program;
                                 
                              
                                    c.
                                 
                                 
                                    izvajanje odobritev za prevzem obveznosti, ki ustreza proračunskemu letu N ter stopnjo sproščenih obveznosti za vsak zadevni program, in sicer od leta N + 1 izvajanja programa Obzorje Evropa in programa Euratoma;
                                 
                              
                                    d.
                                 
                                 
                                    samo v zvezi s programom Obzorje Evropa stopnjo prevzetih obveznosti v korist ukrajinskih pravnih subjektov, razčlenjeno glede na zadevno leto proračunskih odobritev in s tem povezano skupno stopnjo obveznosti, za del programa Obzorje Evropa, kjer so te informacije potrebne za izračun samodejnega popravka.
                                 
                              V zvezi z vsakim od obeh programom Komisija na podlagi predloga proračuna čim prej in najpozneje do 1. septembra proračunskega leta predloži oceno informacij iz točk (a) in (b) za naslednje leto.
                     
                  
                     
                        2.
                     
                     
                        Komisija Ukrajini najpozneje aprila in julija v vsakem proračunskem letu izda zahtevek za plačilo sredstev, ki ustrezajo njenemu prispevku v okviru vsakega od obeh programov iz člena 3(1) tega sporazuma.
                        Vsak zahtevek za plačilo sredstev določa plačilo šest dvanajstin prispevka, ki ga Ukrajina dolguje v okviru zadevnih programov, najpozneje v 60 dneh od datuma, ko je izdan zahtevek za plačilo sredstev.
                     
                  
                     
                        3.
                     
                     
                        Z odstopanjem od odstavka 2 se finančni prispevek za leto 2021 razdeli na obroke, ki se razdelijo na več zahtevkov za plačilo sredstev z naslednjim razporedom plačil:
                        
                                    —
                                 
                                 
                                    50 % finančnega prispevka za leto 2021 se plača leta 2022;
                                 
                              
                                    —
                                 
                                 
                                    50 % finančnega prispevka za leto 2021 se plača leta 2023.
                                 
                              Ustrezni zneski se vključijo v zahtevek za plačilo sredstev za zadevno leto.
                     
                  
                     
                        3.
                     
                     
                        Zahtevek za plačilo sredstev, ki je izdan aprila vsako leto, lahko vključuje tudi prilagoditve finančnega prispevka, ki ga Ukrajina plača za izvajanje, upravljanje in delovanje prejšnjega okvirnega programa za raziskave in inovacije ali programa Euratoma za raziskave in usposabljanje, v katerih je sodelovala.
                     
                  
                     
                        4.
                     
                     
                        V zvezi s programom Obzorje Evropa vsako leto od leta 2023 zahtevki za plačilo sredstev odražajo tudi znesek samodejnega popravka, ki velja za operativni prispevek k programu Obzorje Evropa, plačan za leto N – 2.
                        Znesek, ki izhaja iz samodejnega popravka, ki velja za operativne prispevke, ki jih je Ukrajina plačala k programu Obzorje Evropa v letih 2026 in 2027, ali iz prilagoditev v skladu s členom 3(8) tega sporazuma, bo Ukrajina prejela ali plačala za vsako od proračunskih let 2028, 2029 in 2030.
                     
                  
                     
                        5.
                     
                     
                        Ukrajina svoje finančne prispevke k vsakemu ob obeh programov v okviru tega sporazuma plača v skladu s točko III te priloge. Če Ukrajina ne izvede plačila do roka, Komisija pošlje uradni opomin.
                        Ukrajina za vsako zamudo pri plačilu finančnega prispevka k vsakemu od obeh programov plača zamudne obresti, in sicer od zneska, ki ga dolguje na datum zapadlosti.
                        Obrestna mera za zneske terjatev, ki niso plačani v določenem roku, je obrestna mera, ki jo uporablja Evropska centralna banka v svojih operacijah glavnega refinanciranja, kot je objavljena v seriji C Uradnega lista Evropske unije, in ki velja na prvi koledarski dan v mesecu datuma zapadlosti, povečana za eno in pol odstotne točke.
                     
                  
               (1)  Drugi ukrepi vključujejo zlasti nabavo, nagrade, finančne instrumente, neposredne ukrepe Skupnega raziskovalnega središča, članarine (OECD, Eureka, IPEEC, IEA itd.), strokovnjake (ocenjevalce, spremljanje projektov) itd.
            
               (2)  Mednarodne organizacije se štejejo za neintervencijske stroške samo, če so končni upravičenci. To ne velja, če je mednarodna organizacija koordinator projekta (ki razdeljuje finančna sredstva drugim koordinatorjem).
         
      
      
         
            PRILOGA II
            
               Neizčrpni seznam enakovrednih programov, projektov in dejavnosti Ukrajine
            
            
               Del 1
            
            Programi Ukrajine, v katerih lahko sodelujejo pravni subjekti s sedežem v Evropski uniji
            Pravni subjekti s sedežem v Evropski uniji lahko sodelujejo v naslednjih programih Ukrajine:
            
                        —
                     
                     
                        konkurenčni razpisi nacionalne raziskovalne fundacije Ukrajine;
                     
                  
                        —
                     
                     
                        konkurenčni izbor znanstvenih in tehničnih (eksperimentalnih) dosežkov v okviru državnega naročila, odobren z odlokom ministrstva za šolstvo in znanost Ukrajine;
                     
                  
                        —
                     
                     
                        konkurenčni izbor znanstvenih, znanstvenih in tehničnih del in projektov, ki se financirajo iz zunanjega instrumenta pomoči Evropske unije za izpolnjevanje obveznosti Ukrajine v okvirnem programu Evropske unije za znanstvene raziskave in inovacije „Obzorje 2020“;
                     
                  
                        —
                     
                     
                        konkurenčni izbor ukrajinskega sklada za zagonska podjetja.
                     
                  
               Del 2
            
            Programi, za katere se Ukrajina zavezuje, da jih bo postopoma odprla za sodelovanje pravnih oseb s sedežem v Evropski uniji
            Naslednji programi Ukrajine bodo postopoma odprti za sodelovanje pravnih subjektov s sedežem v Evropski uniji:
            
                        —
                     
                     
                        fundacija predsednika Ukrajine za podporo izobraževanju, znanosti in športu.
                     
                  
      
      
         
            PRILOGA III
            
               Dobro finančno poslovodenje
            
            Zaščita finančnih interesov in izterjava
            
               Člen 1
               Pregledi in revizije
               
                  1.   Evropska unija ima pravico, da v skladu z veljavnimi akti ene ali več institucij ali organov Unije ter v skladu z zadevnimi sporazumi in/ali pogodbami izvede tehnične, znanstvene, finančne ali druge vrste pregledov in revizij v prostorih katere koli fizične osebe s stalnim prebivališčem v Ukrajini ali katerega koli pravnega subjekta s sedežem v Ukrajini, ki prejema financiranje Evropske unije, in katere koli tretje osebe s stalnim prebivališčem ali sedežem v Ukrajini, ki je vključena v izvrševanje sredstev Unije. Take preglede in revizije lahko izvajajo uslužbenci institucij in organov Evropske unije, zlasti Evropske komisije in Evropskega računskega sodišča, ali druge osebe, ki jih pooblasti Evropska komisija.
               
               
                  2.   Uslužbenci institucij in organov Evropske unije, zlasti Evropske komisije in Evropskega računskega sodišča, ter druge osebe, ki jih je pooblastila Evropska komisija, imajo ustrezen dostop do lokacij, del ter dokumentov (v elektronski in papirni obliki) in vseh informacij, ki jih potrebujejo za izvedbo takih revizij, vključno s pravico do pridobivanja fizičnih/elektronskih izvodov in izvlečkov katerega koli dokumenta ali vsebine katerega koli podatkovnega medija revidirane fizične ali pravne osebe ali revidirane tretje osebe.
               
               
                  3.   Ukrajina uslužbencem in drugim osebam iz odstavka 2 ne preprečuje ali posebej ovira pravice do vstopa v Ukrajino in pravice dostopa do prostorov za namene izvajanja njihovih nalog iz tega člena.
               
               
                  4.   Pregledi in revizije se lahko izvajajo tudi po začasni prekinitvi uporabe tega sporazuma v skladu z njegovim členom 9(5) ali njegovi odpovedi, in sicer v skladu s pogoji iz veljavnih aktov ene ali več institucij ali organov Evropske unije ter v skladu z zadevnimi sporazumi in/ali pogodbami v zvezi s katero koli pravno obveznostjo za izvajanje proračuna Evropske unije, ki jo je Evropska unija prevzela pred datumom, ko začne veljati začasna prekinitev uporabe tega sporazuma v skladu z njegovim členom 9(5) ali njegova odpoved.
               
            
            
               Člen 2
               Boj proti nepravilnostim, goljufijam in drugim kaznivim dejanjem, ki škodijo finančnim interesom Unije
               
                  1.   Evropska komisija in Evropski urad za boj proti goljufijam (OLAF) sta pooblaščena za izvajanje upravnih preiskav na ozemlju Ukrajine, vključno s preverjanji in inšpekcijami na kraju samem. Navedene preiskave se izvajajo v skladu s pogoji, določenimi z veljavnimi akti ene ali več institucij Unije.
               
               
                  2.   Ukrajinski pristojni organi v razumnem roku obvestijo Evropsko komisijo ali urad OLAF o vsakem dejstvu ali sumu, o katerem so obveščeni v zvezi z nepravilnostjo, goljufijo ali drugo nezakonito dejavnostjo, ki škodi finančnim interesom Unije.
               
               
                  3.   Preverjanja in inšpekcije na kraju samem se lahko izvedejo v prostorih katere koli fizične osebe s stalnim prebivališčem v Ukrajini ali katerega koli pravnega subjekta s sedežem v Ukrajini, ki prejema sredstva Unije, ter katere koli tretje osebe s stalnim prebivališčem ali sedežem v Ukrajini, ki je vključena v izvrševanje sredstev Unije.
               
               
                  4.   Preverjanja in inšpekcije na kraju samem pripravi in izvede Evropska komisija ali urad OLAF v tesnem sodelovanju z ukrajinskim pristojnim organom, ki ga določi ukrajinska vlada. Imenovani organ je pravočasno predhodno obveščen o predmetu, namenu in pravni podlagi pregledov in inšpekcij, da lahko zagotovi pomoč. V ta namen lahko uradniki ukrajinskih pristojnih organov sodelujejo pri preverjanjih in inšpekcijah na kraju samem.
               
               
                  5.   Na zahtevo ukrajinskih organov se lahko preverjanja in inšpekcije na kraju samem izvedejo v sodelovanju z Evropsko komisijo ali uradom OLAF.
               
               
                  6.   Uslužbenci Komisije in osebje urada OLAF imajo dostop do vseh informacij ter dokumentacije, vključno z računalniškimi podatki, glede zadevnih operacij, ki jih potrebujejo za ustrezno izvedbo preverjanj na kraju samem in inšpekcij. Zlasti lahko kopirajo ustrezne dokumente.
               
               
                  7.   Kadar se oseba, subjekt ali druga tretja oseba upira preverjanju ali inšpekciji na kraju samem, ukrajinski organi v skladu z nacionalnimi pravili in predpisi pomagajo Evropski komisiji ali uradu OLAF ter mu tako omogočijo izpolnjevanje njegovih nalog pri izvajanju preverjanja ali inšpekcije na kraju samem. Pomoč vključuje sprejetje ustreznih previdnostnih ukrepov v skladu z nacionalnim pravom, zlasti za zaščito dokazov.
               
               
                  8.   Evropska komisija ali urad OLAF ukrajinske organe obvesti o rezultatih takih preverjanj in inšpekcij. Evropska komisija ali urad OLAF zlasti v najkrajšem možnem času obvesti ukrajinski pristojni organ o vsakem dejstvu ali sumu glede nepravilnosti, ki jih odkrije pri preverjanju ali inšpekciji na kraju samem.
               
               
                  9.   Evropska komisija lahko brez poseganja v uporabo ukrajinskega kazenskega prava ukrajinskim pravnim ali fizičnim osebam, ki sodelujejo pri izvajanju programa ali dejavnosti, naloži upravne ukrepe in kazni v skladu z zakonodajo Evropske unije.
               
               
                  10.   Za pravilno izvajanje tega člena si Evropska komisija ali urad OLAF in ukrajinski pristojni organi redno izmenjujejo informacije in se na zahtevo ene od pogodbenic tega sporazuma posvetujejo drug z drugim.
               
               
                  11.   Ukrajina za lajšanje učinkovitega sodelovanja in izmenjave informacij z uradom OLAF določi kontaktno točko.
               
               
                  12.   Izmenjava informacij med Evropsko komisijo ali uradom OLAF in ukrajinskimi pristojnimi organi poteka ob upoštevanju zahtev glede zaupnosti. Osebni podatki, vključeni v izmenjavo informacij, se varujejo v skladu z veljavnimi pravili.
               
               
                  13.   Ukrajinski organi sodelujejo z Evropskim javnim tožilstvom in mu tako omogočijo izvajanje obveznosti preiskovanja, pregona in obsodbe storilcev kaznivih dejanj, ki škodijo finančnim interesom Evropske unije, in njihovih sostorilcev v skladu z veljavno zakonodajo.
               
            
            
               Člen 3
               Izterjava in izvršba
               
                  1.   Sklepi, ki jih sprejme Evropska komisija in nalagajo denarne obveznosti za pravne ali fizične osebe, ki niso države, v povezavi z morebitnimi zahtevki, ki izhajajo iz programa Obzorje Evropa, so izvršljivi v Ukrajini. Sklepu se priloži izvršilni nalog, pri čemer ni potrebna nobena druga formalnost razen overovitve verodostojnosti sklepa s strani nacionalnega organa, ki ga v ta namen imenuje vlada Ukrajine. Vlada Ukrajine Komisijo in Sodišče Evropske unije obvesti o nacionalnem organu, ki ga imenuje. V skladu s členom 4 ima Evropska komisija pravico, da o teh izvršljivih sklepih neposredno uradno obvesti osebe s stalnim prebivališčem v Ukrajini in pravne subjekte s sedežem v Ukrajini. Izvršba se izvede v skladu z ukrajinsko zakonodajo in poslovnikom.
               
               
                  2.   Sodbe in sklepi Sodišča Evropske unije, izdani na podlagi arbitražne klavzule iz pogodbe ali sporazuma v zvezi s programi, dejavnostmi, ukrepi ali projekti Unije, so v Ukrajini izvršljivi na enak način kot sklepi Evropske komisije iz odstavka 1.
               
               
                  3.   Sodišče Evropske unije je pristojno za preverjanje zakonitosti sklepa Komisije iz odstavka 1 ter za začasno prekinitev njegovega izvrševanja. Zadevna sodišča Ukrajine pa so pristojna za odločanje o pritožbah v zvezi z nepravilnim izvajanjem izvršb.
               
            
            
               Člen 4
               Komuniciranje in izmenjava informacij
               Institucije in organi Evropske unije, ki so vključeni v izvajanje programa Obzorje Evropa ali ga nadzorujejo, imajo pravico komunicirati neposredno, med drugim tudi prek sistemov elektronske izmenjave, z vsemi fizičnimi osebami s stalnim prebivališčem v Ukrajini ali pravnimi subjekti s sedežem v Ukrajini, ki prejemajo sredstva Unije, ter vsemi tretjimi osebami s stalnim prebivališčem ali sedežem v Ukrajini, ki so vključene v izvajanje sredstev Unije. Take osebe, subjekti in tretje osebe lahko institucijam in organom Evropske unije neposredno predložijo vse ustrezne informacije in dokumentacijo, ki jih morajo predložiti na podlagi zakonodaje Evropske unije, ki se uporablja za program Unije, in na podlagi pogodb oziroma sporazumov, sklenjenih za izvajanje navedenega programa.